คลั่งหั่นเป้าส่งออกเหลือ4.5%
คลังยอมลดเป้าการส่งออกเหลือไม่ถึงครึ่ง ด้าน กิตติรัตน์โบ้ยหนีเป้าส่งออกกระทรวงพาณิชย์ ระบุทำได้หรือเปล่าไม่รู้
13 ก.ย. 2555

คลังยอมลดเป้าการส่งออกเหลือไม่ถึงครึ่ง ด้าน กิตติรัตน์โบ้ยหนีเป้าส่งออกกระทรวงพาณิชย์ ระบุทำได้หรือเปล่าไม่รู้
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า สศค.ปรับประมาณการมูลค่าการส่งออกจาก 12.8% เหลือ 4.5%เนื่องจากมูลค่าการส่งออกของไทยในครึ่งปีแรกขยายตัวติดลบประมาณ 1.5% โดยมูลค่าการส่งออกต้องได้ไม่น้อยกว่า 2 หมื่นล้านเหรียญสหรัฐต่อเดือน การส่งออกถึงจะได้ตามเป้า
ผู้อำนวยการ สศค. กล่าวว่า ได้รายงานเรื่องเป้าการส่งออกให้ นายกิตติรัตน์ ณ ระนอง รองนายกรัฐมนตรี และ รมว.คลัง รวมถึงน.ส.ยิ่งลักษณ์ ชินวัตร นายกรัฐมนตรี รับทราบในครั้งที่มีการประชุมรับมือเศรษฐกิจโลกเมื่อวันที่ 12 ก.ย. 2555 ที่ผ่านมา
อย่างไรก็ตาม การขยายตัวเศรษฐกิจปีนี้ยังอยู่ใกล้เคียงระดับเดิมที่ประมาณการไว้ที่ 5.7% ต่อปี แม้ว่าการส่งออกจะลดลงเนื่องจากการลงทุนและการบริโภคภาคเอกชนขยายตัวได้ดี ขณะที่การขยายตัวเศรษฐกิจปี 2556 จะขยายตัวได้น้อยกว่าปีนี้ แต่ยังขยายตัวได้เกิน 5% ต่อปี
นายสมชัย กล่าวว่า ได้รายข้อมูลด้านเศรษฐกิจให้นายกรัฐมนตรีรับทราบเพื่อรับมือเศรษฐกิจโลก โดยเบื้องต้นมีการประเมินว่าเศรษฐกิจยุโรปยังมีปัญหายาวกว่าจะฟื้นตัวได้ต้องใช้เวลาไม่น้อยกว่า 5 ปี
สำหรับปัญหาเศรษฐกิจของจีนที่ชะลอตัวลดลง เชื่อว่า ทางจีนจะมีมาตรการที่ทำให้เศรษฐกิจขยายตัวได้อย่างต่อเนื่อง
ด้านนายกิตติรัตน์ ณ ระนอง รองนายกรัฐมนตรี และ รมว.คลัง กล่าวว่ากระทรวงพาณิชย์คงเป้าการส่งออกไว้ที่ 15%เป็นเป้าที่ตั้งไว้ส่วนทำได้ถึงหรือเปล่าไม่รู้